
Text rozhodnutia
Súd: Krajský súd Bratislava Spisová značka: 3S/325/2010 Identifikačné číslo súdneho spisu: 1010201953 Dátum vydania rozhodnutia: 03. 04. 2012 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2012:1010201953.2 Uznesenie Krajský súd v Bratislave v právnej veci žalobcu: J. W., bytom C. XX, XXX XX Q., proti žalovanému: Sociálna poisťovňa - ústredie, ul. 29.augusta č. 8-10, 813 63 Bratislava, o preskúmanie zákonnosti rozhodnutia žalovaného č. 223-4199/2009 zo dňa 24.08.2010, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobca žalobou doručenou súdu dňa 02.11.2010, domáhal preskúmania zákonnosti rozhodnutia žalovaného č. 223-4199/2009 zo dňa 24.08.2010, ktorým bolo potvrdené rozhodnutie Sociálnej poisťovne, pobočka Bratislava č. 300-402/2009/EH č. z ISUP: 1109022295 zo dňa 18.06.2009 vo veci nepriznania nároku na úrazový príplatok v dôsledku úrazu zo dňa 13.01.2009 a odvolanie žalobcu bolo zamietnuté. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci /podmienky konania. V zmysle § 250b ods. 1 O.s.p. žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zameškanie lehoty nemožno odpustiť. V ustanovení § 250b ods. 1 O.s.p. je zásadne stanovená lehota na podanie žaloby. Zákon neustanovuje podmienku podania žaloby na vecne a miestne príslušnom súde. Z dikcie zákona však vyplýva, že žaloba musí byť podaná na súde, nestačí, ak bola v lehote ustanovenej zákonom doručená správnemu orgánu. Nedodržanie stanovenej lehoty na podanie žaloby v ustanovení § 250b ods. 1 O.s.p. predstavuje neodstrániteľný nedostatok ( podmienku ) konania, ktorý má za následok, že súd nemôže vydať rozhodnutie vo veci samej, ale musí konanie zastaviť. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§250h ods. 2). Odvolanie proti uzneseniu je prípustné. V danom prípade žalobca obdržal napadnuté rozhodnutie žalovaného dňa 08.10.2009 a žalobu podal dňa 02.11.2010 tým mu uplynula lehota stanovená na podanie žaloby podľa § 250b ods.1 O.s.p. Vzhľadom k tomu, že ide o prepadnú lehotu, uplynutím ktorej nárok na vykonanie procesného úkonu (podanie žaloby) zaniká a odpustenie zmeškania, ktorej nie je možné (§ 250b ods. 1 O.s.p.), súd konanie podľa citovaného ustanovenia § 250d ods. 3 O.s.p. zastavil. O trovách konania súd rozhodol podľa § 146 ods. 1 písm. c/ O.s.p. s použitím ustanovenia § 246c O.s.p. tak, že žiaden z účastníkov nemá právo na ich náhradu, nakoľko konanie bolo zastavené. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach (§ 42 ds.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

